CELEX: 52018PC0710
Language: fi
Date: 2018-10-24
Title: Ehdotus NEUVOSTON ASETUS eräiden kalakantojen ja kalakantaryhmien Mustallamerellä sovellettavien kalastusmahdollisuuksien vahvistamisesta vuodeksi 2019

EUROOPAN KOMISSIO
            Bryssel 24.10.2018
            COM(2018) 710 final
            2018/0365(NLE)
            Ehdotus
            NEUVOSTON ASETUS
            eräiden kalakantojen ja kalakantaryhmien Mustallamerellä sovellettavien kalastusmahdollisuuksien vahvistamisesta vuodeksi 2019
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               ·Ehdotuksen perustelut ja tavoitteet
            
            
               Yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta annetun Euroopan parlamentin ja neuvoston asetuksen (EU) N:o 1380/2013 tavoitteena on varmistaa elollisten vesiluonnonvarojen hyödyntäminen talouden, ympäristön ja sosiaalisten tekijöiden kannalta kestävin edellytyksin. Tärkeä väline tämän tavoitteen saavuttamiseksi on kalastusmahdollisuuksien vahvistaminen vuosittain. 
            
            
               Tämän ehdotuksen tavoitteena on vahvistaa Mustanmeren kaupallisesti tärkeimpien kalakantojen kalastusmahdollisuudet jäsenvaltioille vuodeksi 2019. 
            
            
               Kilohailin osalta ehdotus perustuu autonomista kiintiötä koskevaan tieteelliseen lausuntoon, jotta kalastuskuolevuus saataisiin pysymään nykyisellä tasolla. 
            
            
               Piikkikampelan osalta ehdotuksella saatetaan osaksi unionin lainsäädäntöä TACit ja kiintiöt, jotka vahvistetaan Välimeren yleisen kalastuskomission (GFCM) suosituksella (GFCM/41/2017/4) piikkikampelan kalastusta maantieteellisellä osa-alueella 29 (Mustameri) koskevasta monivuotisesta hoitosuunnitelmasta.
            
            
               ·Yleinen tausta
            
            
               ·Komission tiedonannossa Euroopan parlamentille ja neuvostolle Yhteisen kalastuspolitiikan tilanteesta ja vuoden 2019 kalastusmahdollisuuksia koskevasta kuulemisesta [COM(2018) 452 final, 11.6.2018] hahmotellaan ehdotuksen taustaa. 
            
            
               ·Kalastusmahdollisuudet olisi vahvistettava yhteisestä kalastuspolitiikasta annetun Euroopan parlamentin ja neuvoston asetuksen (EU) N:o 1380/2013 16 artiklan 1 kohdan (suhteellisen vakauden periaate) ja 16 artiklan 4 kohdan (yhteisen kalastuspolitiikan tavoitteet ja monivuotisissa suunnitelmissa vahvistetut säännöt) mukaisesti.
            
            
               Bulgarian ja Romanian lisäksi Mustanmeren kalakantoja hyödyntävät EU:n ulkopuolisista maista Turkki, Ukraina, Georgia ja Venäjän federaatio. 
            
            
               Vuoteen 2017 mennessä alueellisella tasolla ei ollut tehty EU:n ja EU:n ulkopuolisten maiden välillä suurimpia sallittuja saaliita (TACeja) koskevia päätöksiä. Euroopan unioni on vuodesta 2008 asti vahvistanut vuosittain autonomiset kiintiöt piikkikampela- ja kilohailikannoille. Tällä on pyritty varmistamaan yhteisen kalastuspolitiikan (YKP) sääntöjen noudattaminen. Vuodesta 2018 alkaen piikkikampelan kalastuksessa kuitenkin sovelletaan alueellista TACia kahden vuoden ajan eli vuosina 2018–2019. Tässä yhteydessä sovelletaan väliaikaisia kiintiöitä ja TAC sisällytetään Mustaamerta koskevaan EU:n asetukseen noudattaen GFCM:n 41. vuosikokouksessa vuonna 2017 hyväksyttyä suositusta GFCM/41/2017/4. 
            
            
               Kilohailin kalastuksella on tärkeä sosioekonominen merkitys Mustanmeren rantavaltioille. Tieteellis-teknis-taloudellisen kalastuskomitean (STECF) vuoden 2017 Mustameri-raporttiin sisällytettyjen virallisesti ilmoitettujen purettujen saaliiden mukaan EU:n jäsenvaltioiden osuus Mustanmeren kilohailin puretuista saaliista oli 4,5 prosenttia vuonna 2014, 3,12 prosenttia vuonna 2015 ja 2,93 prosenttia vuonna 2016 puretusta kokonaissaaliista. GFCM:n vuoden 2017 istuntoraportin mukaan Mustanmeren kilohailikantaa hyödynnetään kestävästi. On kuitenkin välttämätöntä säilyttää kalastuskuolevuus nykyisellä tasolla eli 11 475 tonnissa, jotta kilohailikannan kestävyys Mustallamerellä voidaan taata.
            
            
               Piikkikampelan kalastuksella on tärkeä sosioekonominen merkitys Mustanmeren rantavaltioille. Suosituksessa GFCM/41/2017/4 vahvistettiin piikkikampelalle vuosien 2018 ja 2019 alueellinen TAC, joka on 644 tonnia, ja myönnettiin väliaikaiset kiintiöt kaikille Mustanmeren rantavaltioille. Suositus sisältää tarkistuslausekkeen, joka mahdollistaa vuoden 2018 TACin ja kiintiöiden uudelleenarvioinnin, jos tieteellisessä lausunnossa ei vahvisteta, että kalastuskuolevuus on kehittynyt edelleen myönteisesti. GFCM:n Mustaamerta käsittelevän työryhmän 7. vuosikokouksessa, joka pidettiin 11.–13. heinäkuuta 2018, todettiin, että piikkikampelakannan kalastuskuolevuus oli kehittynyt edelleen myönteisesti. EU:lle vuosiksi 2018 ja 2019 myönnetty kiintiö on 114 tonnia. Piikkikampelan TAC ja kiintiöt, pyyntiponnistuksen hallinnointi ja kalastuspäivien rajoitus 180 päivään vuodessa sekä nykyisin kahden kuukauden ajan 15. huhtikuuta ja 15. kesäkuuta välisenä aikana sovellettava kalastuskielto olisi pantava täytäntöön tällä asetuksella. 
            
            
               Neuvoston asetuksen (EY) N:o 847/96
                  1
                2 artiklan mukaisesti ehdotetaan, ettei mainitun asetuksen 3 ja 4 artiklaa sovelleta tämän asetuksen soveltamisalaan kuuluviin kantoihin. Asetuksen (EU) N:o 1380/2013 15 artiklan 9 kohdan mukaisesti purkamisvelvoitteen alaisiin kantoihin sovelletaan kuitenkin mainitussa kohdassa säädettyä vuotuista joustomahdollisuutta.
            
            
               ·Voimassa olevat aiemmat säännökset
            
            
               Kalastusmahdollisuuksista ja niiden jakamisesta jäsenvaltioille säädetään vuosittain. Viimeisin tällainen säädös on eräiden kalakantojen Mustallamerellä sovellettavien kalastusmahdollisuuksien vahvistamisesta vuodeksi 2018 11. joulukuuta 2017 annettu neuvoston asetus (EU) 2017/2360
                  2
               . 
            
            
               Vuotuisten kalastusmahdollisuuksien lisäksi on aiheellista mainita jäljempänä esitetyt tämän ehdotuksen piiriin kuuluvat Mustanmeren kalastusta koskevat toimenpiteet. Komissio antoi 22. maaliskuuta 2018
                  3
                ehdotuksen GFCM:n viimeisimpien suositusten saattamisesta osaksi lainsäädäntöä. Ehdotus on parhaillaan yhteisessä lainsäädäntämenettelyssä Euroopan parlamentissa ja neuvostossa. Olisi myös huomattava, että seuraavat tekijät liittyvät olennaisesti vuotuisiin kalastusmahdollisuuksiin ja ne otetaan huomioon tässä ehdotuksessa: 
            
            
               –Mustanmeren piikkikampelan kalastuksessa noudatettavat säilyttämisen vähimmäiskoot ja verkkojen vähimmäissilmäkoot vahvistetaan kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla annetun neuvoston asetuksen (EY) N:o 850/98 muuttamisesta sekä erityisedellytyksistä, joilla silliä ja silakkaa voidaan purkaa aluksesta muihin teollisiin tarkoituksiin kuin suoraan ihmisravinnoksi, annetun asetuksen (EY) N:o 1434/98 muuttamisesta 13 päivänä maaliskuuta 2013 annetussa Euroopan parlamentin ja neuvoston asetuksessa (EU) N:o 227/2013
                  4
               .
            
         
         
            
               –Välimeren yleisen kalastuskomission (GFCM) 37. istunnossaan (Split, toukokuu 2013) hyväksymä suositus GFCM/37/2013/2 piikkikampelan pohjaverkkokalastusta koskevista vähimmäisvaatimuksista ja valaiden suojelusta Mustallamerellä.
            
            
               –Välimeren yleisen kalastuskomission (GFCM) 39. istunnossaan (Milano, toukokuu 2015) hyväksymä suositus GFCM/39/2015/3 toimenpiteistä Mustanmeren piikkikampelan laittoman, ilmoittamattoman ja sääntelemättömän kalastuksen ehkäisemiseksi, estämiseksi ja poistamiseksi.
            
            
               –Välimeren yleisen kalastuskomission (GFCM) 41. istunnossaan (Budva, lokakuu 2017) hyväksymä suositus GFCM/41/2017/4 piikkikampelan kalastusta Mustallamerellä (maantieteellinen osa-alue 29) koskevasta monivuotisesta hoitosuunnitelmasta.
            
            
               –Bukarestin julistus
                  5
               , joka hyväksyttiin GFCM:n puitteissa järjestetyn, kalastuksen hallintaa Mustallamerellä käsittelevän korkean tason kokouksen yhteydessä lokakuussa 2016. Julistuksessa painotetaan, että Mustanmeren kalastuksen kestävyyden parantamiseksi tarvitaan rantavaltioiden yhteisiä ja yhteistyöhön perustuvia toimintatapoja. 
            
            
               –Sofian ministerijulistus
                  6
               , joka allekirjoitettiin 7. kesäkuuta 2018 Mustanmeren kalastusta ja vesiviljelyä käsittelevässä korkean tason konferenssissa ja jossa konkretisoidaan Bukarestin julistuksen sitoumukset ja vahvistetaan erityinen kalastuksen kestävyyttä Mustallamerellä koskeva toimintasuunnitelma seuraaviksi 10 vuodeksi. 
            
            
               –Kestävään Välimeren ja Mustanmeren kalastukseen tähtäävä GFCM:n keskipitkän aikavälin strategia (2017–2020)
                  7
               , johon sisältyy muun muassa joukko toimia Mustanmeren kalastuksen hallinnan tehostamiseksi monenvälisellä tasolla. 
            
            
               –Bulgaria ja Romania tukivat ja osallistuivat aktiivisesti suosituksen GFCM/41/2017/4 mukaisesti perustetun piikkikampelan kalastuksen valvontaa ja tarkastusta koskevan GFCM:n pilottihankkeen täytäntöönpanoon. GFCM:n pilottihankkeen kehitti Euroopan kalastuksenvalvontavirasto (EFCA), jonka kanssa Bulgaria ja Romania tekivät aktiivisesti yhteistyötä, jotta yhteinen toimi voitaisiin toteuttaa niiden talousvyöhykkeillä.
            
            
               –Bulgaria ja Romania sitoutuivat joulukuussa 2017 vuoden 2018 kalastusmahdollisuuksia koskevan asetuksen yhteydessä toteuttamaan joukon toimenpiteitä piikkikampelan ja piikkihain kalastuksenhoidon parantamiseksi vuonna 2018, tehostamaan valvontaa, torjumaan LIS-kalastusta ja parantamaan tiedonkeruuta. Kyseisiä sitoumuksia pannaan parhaillaan tehokkaasti täytäntöön. Sekä Bulgaria että Romania toteuttivat useita toimia, joiden tarkoituksena oli esimerkiksi vähentää ilmoittamatta jätettyjen saaliiden riskiä kirjaamalla kaikki tiedot piikkikampela- ja piikkihaisaaliista (jopa alle 50 kilogramman määrät), lisätä tarkastuksia (merellä, markkinoilla, maalla, yhteiset tarkastukset) sekä tukea ja edelleen parantaa tieteellisiä lausuntoja Mustanmeren kantojen kalastuksen ja näitä kantoja koskevien biologisten tietojen osalta.
            
            
               ·Yhdenmukaisuus unionin muiden politiikkojen ja tavoitteiden kanssa
            
            
               Ehdotetut toimenpiteet ovat yhteisen kalastuspolitiikan tavoitteiden ja sääntöjen mukaisia ja yhdenmukaisia kestävää kehitystä koskevan unionin politiikan kanssa.
            
            
               2.SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               ·Asiantuntijatiedon keruu ja käyttö
            
            
               Kuullut tieteelliset organisaatiot ovat tieteellis-teknis-taloudellinen kalastuskomitea (STECF) ja Välimeren yleisen kalastuskomission (GFCM) Mustaamerta käsittelevä työryhmä (WGBS).
            
            
               Unioni pyytää STECF:ltä tieteelliset lausunnot tärkeiden kalakantojen tilasta. STECF antaa lausuntonsa komissiolta saamansa toimeksiannon perusteella. Ajankohtana, jona tätä ehdotusta käsitellään neuvostossa, uusin ja täsmällisin lausunto kattaa kaikki Mustanmeren kalakannat, joille kiintiötä esitetään.
            
            
               Perimmäisenä tavoitteena on saattaa kalakannat kestävän enimmäistuoton (MSY) mahdollistaville tasoille ja säilyttää ne näillä tasoilla. Tämä tavoite on sisällytetty YKP-perusasetukseen, jonka 2 artiklan 2 kohdassa todetaan, että tavoite ”on saavutettava mahdollisuuksien mukaan vuoteen 2015 mennessä ja [...] viimeistään vuoteen 2020 mennessä kaikkien kantojen osalta”. Unioni sitoutui tähän tavoitteeseen hyväksyessään Johannesburgissa vuonna 2002 pidetyn kestävän kehityksen huippukokouksen päätelmät ja kyseisen huippukokouksen toimeenpanosuunnitelman. 
            
            
               ·Sidosryhmien kuuleminen
            
            
               Sidosryhmiä kuultiin yhteisen kalastuspolitiikan tilanteesta ja vuoden 2019 kalastusmahdollisuuksia koskevasta kuulemisesta Euroopan parlamentille ja neuvostolle annetun komission tiedonannon [COM(2018) 452 final, 11.6.2018] välityksellä. Ehdotuksen tieteellisen perustan on laatinut STECF. Kaikki STECF:n raportit ovat saatavilla MARE-pääosaston verkkosivuilla.
            
            
               ·Vaikutustenarviointi
            
            
               EU:n tasolla piikkikampelakannan elpymiseen kohdistuvaa negatiivista riskiä vähentävät Romanian ja Bulgarian ylimääräiset kirjaamis-, valvonta- ja seurantatoimenpiteet, joita kyseiset jäsenvaltiot ovat toteuttaneet eräiden kalakantojen Mustallamerellä sovellettavien kalastusmahdollisuuksien vahvistamista vuodeksi 2018 koskevan asetuksen antamisen yhteydessä tekemiensä sitoumusten mukaisesti. 
            
            
               Monenvälisellä tasolla kannan elpymiseen kohdistuvaa negatiivista riskiä vähentävät seuraavat uudet toimet: 1) Sofian ministerijulistus, joka allekirjoitettiin 7. kesäkuuta ja jossa vahvistetaan Mustanmeren rantavaltioiden sitoutuminen toimimaan yhdessä Mustanmeren kalastuksen kestävyyttä koskevan konkreettisen toimintasuunnitelman pohjalta, 2) GFCM:n laatiman, LIS-kalastuksen torjumista koskevan alueellisen toimintasuunnitelman hyväksyminen GFCM:n 41. vuosikokouksessa ja myöhempi täytäntöönpano, 3) GFCM:n BlackSea4Fish-hankkeen toteuttaminen monenvälisellä tasolla tieteellistä tietoa, tutkimuksia ja arviointeja koskevan alueellisen yhteistyön pohjalta, 4) piikkikampelan kalastusta Mustallamerellä (maantieteellinen osa-alue 29) koskevan monivuotisen hoitosuunnitelman hyväksyminen GFCM:n 41. vuosikokouksessa ja suunnitelman myöhempi täytäntöönpano. Suunnitelmassa vahvistetaan monenvälinen suurin sallittu saalis ja sen väliaikainen jako Mustanmeren rantavaltioille vuosiksi 2018 ja 2019. Merkittävä osa monivuotista hoitosuunnitelmaa on yhteistä tarkastusta ja valvontaa koskevan pilottihankkeen toteuttaminen merellä. Suunnitelmaan lisätyt tarkistuslausekkeet mahdollistavat TACin ja kiintiöiden uudelleenarvioinnin, jos tieteellisessä lausunnossa ei vahvisteta, että kalastuskuolevuus on kehittynyt edelleen myönteisesti. Lisäksi suunnitteilla on ottaa käyttöön pysyvä TAC-jakojärjestelmä ja pysyvä tarkastusohjelma vuoteen 2020 mennessä. Suunnitelma myötävaikuttaa siihen, että kaikki rantavaltiot torjuvat LIS-toimintaa tehokkaasti ja hoitavat piikkikampelakantaa asianmukaisesti alueellisella tasolla. 
            
         
         
            
               Ehdotus ei perustu ainoastaan lyhyen aikavälin tavoitteisiin vaan on myös osa pidemmän aikavälin lähestymistapaa, jonka avulla kalastus saadaan asteittain mukautettua kestävälle tasolle pitkäksi aikaa.
            
            
               Ehdotuksessa omaksuttu lähestymistapa saattaa sen vuoksi johtaa keskipitkällä aikavälillä pyyntiponnistuksen vähenemiseen mutta pitkällä aikavälillä vakaisiin tai kasvaviin kiintiöihin. Lähestymistavan pitkän aikavälin seurauksina arvellaan olevan ympäristövaikutusten väheneminen pyyntiponnistuksen ja kalastusmahdollisuuksien mukauttamisen myötä. Kalastustoiminnan kestävyys parantuu pitkällä aikavälillä.
            
            
               3.EHDOTUKSEN OIKEUDELLINEN SISÄLTÖ
            
            
               ·Ehdotetun toimen lyhyt kuvaus
            
            
               Ehdotuksessa vahvistetaan saalisrajoitukset, joita sovelletaan unionin kalastuksiin Mustallamerellä. Rajoitusten avulla pyritään saavuttamaan yhteisen kalastuspolitiikan tavoite varmistaa, että kalastus on biologisesti, taloudellisesti ja sosiaalisesti kestävää.
            
            
               ·Oikeusperusta
            
            
               Tämän ehdotuksen oikeusperusta on Euroopan unionin toiminnasta tehdyn sopimuksen 43 artiklan 3 kohta.
            
            
               Elollisten vesiluonnonvarojen kestävää hyödyntämistä koskevat unionin velvollisuudet perustuvat YKP-perusasetuksen 2 artiklassa vahvistettuihin velvollisuuksiin.
            
            
               ·Toissijaisuusperiaate
            
            
               Ehdotus kuuluu Euroopan unionin toiminnasta tehdyn sopimuksen 3 artiklan 1 kohdan d alakohdassa tarkoitettuun unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               ·Suhteellisuusperiaate
            
            
               Ehdotus on suhteellisuusperiaatteen mukainen seuraavasta syystä:
            
            
               Yhteinen kalastuspolitiikka on yhteinen koko unionille. SEUT-sopimuksen 43 artiklan 3 kohdan mukaan neuvoston tehtävänä on hyväksyä kalastusmahdollisuuksien vahvistamista ja jakamista koskevat toimenpiteet.
            
            
               Ehdotetussa neuvoston asetuksessa jaetaan kalastusmahdollisuudet jäsenvaltioille. Asetuksen (EU) N:o 1380/2013 16 artiklan 6 ja 7 kohdan ja 17 artiklan nojalla jäsenvaltiot voivat jakaa mainitut mahdollisuudet parhaaksi katsomallaan tavalla lippunsa alla purjehtiville aluksille. Jäsenvaltioilla on täten laaja liikkumavara päättää, millaisia sosiaalisia ja taloudellisia malleja ne valitsevat niille myönnettyjen kalastusmahdollisuuksien hyödyntämiseksi.
            
            
               Ehdotuksella ei ole uusia rahoitusvaikutuksia jäsenvaltioille. Neuvosto antaa tämän asetuksen vuosittain, ja sen täytäntöönpanemiseksi tarvittavat julkiset ja yksityiset resurssit ovat jo olemassa.
            
            
            
               ·Sääntelytavan valinta
            
            
               Ehdotettu toimintatapa: asetus.
            
            
               Kyseessä on SEUT-sopimuksen 43 artiklan 3 kohtaan perustuva ja asetuksen (EU) N:o 1380/2013 16 artiklan mukainen kalastuksenhoitoa koskeva ehdotus.
            
            
               4.TALOUSARVIOVAIKUTUKSET
            
         
         
            
               Ehdotuksella ei ole vaikutuksia unionin talousarvioon.
            
            
               2018/0365 (NLE)
            
            
               Ehdotus
            
            
               NEUVOSTON ASETUS
            
            
               eräiden kalakantojen ja kalakantaryhmien Mustallamerellä sovellettavien kalastusmahdollisuuksien vahvistamisesta vuodeksi 2019
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Perussopimuksen 43 artiklan 3 kohdassa määrätään, että neuvosto hyväksyy komission ehdotuksesta kalastusmahdollisuuksien vahvistamiseen ja jakamiseen liittyvät toimenpiteet.
            
            
               (2)Euroopan parlamentin ja neuvoston asetuksessa (EU) N:o 1380/2013
                  8
                edellytetään, että säilyttämistoimenpiteet vahvistetaan ottaen huomioon käytettävissä olevat tieteelliset, tekniset ja taloudelliset lausunnot, mukaan lukien tarvittaessa tieteellis-teknis-taloudellisen kalastuskomitean (STECF) laatimat kertomukset.
            
            
               (3)Neuvoston tehtävänä on hyväksyä Mustallamerellä sovellettavat kalastus- tai kalastusryhmäkohtaisten kalastusmahdollisuuksien vahvistamista ja jakamista koskevat toimenpiteet sekä tarvittaessa tietyt niihin toiminnallisesti liittyvät edellytykset. Asetuksen (EU) N:o 1380/2013 16 artiklan 4 kohdan mukaan kalastusmahdollisuudet olisi määriteltävä mainitun asetuksen 2 artiklan 2 kohdassa esitettyjen yhteisen kalastuspolitiikan (YKP) tavoitteiden mukaisesti. Asetuksen (EU) N:o 1380/2013 16 artiklan 1 kohdan mukaan kalastusmahdollisuudet on jaettava jäsenvaltioille niin, että taataan kullekin jäsenvaltiolle kalastustoiminnan suhteellinen vakaus kunkin kalakannan tai kalastuksen osalta. 
            
            
               (4)Välimeren yleinen kalastuskomissio hyväksyi 41. vuosikokouksessaan vuonna 2017 suosituksen GFCM/40/2017/4 piikkikampelan kalastusta maantieteellisellä osa-alueella 29 (Mustameri) koskevasta monivuotisesta hoitosuunnitelmasta. Suosituksessa vahvistetaan piikkikampelan suurin sallittu saalis (TAC) kahdeksi vuodeksi (2018–2019) ja jaetaan väliaikaiset kiintiöt. Kyseinen toimenpide olisi saatettava osaksi unionin lainsäädäntöä. 
            
            
               (5)Kalastusmahdollisuudet olisi vahvistettava saatavilla olevien tieteellisten lausuntojen perusteella sekä ottaen huomioon biologiset ja sosioekonomiset näkökohdat varmistaen samalla eri kalastussektorien välinen oikeudenmukainen kohtelu ja ottaen huomioon myös sidosryhmiä kuultaessa esitetyt kannanotot.
            
            
               (6) STECF:n antaman tieteellisen lausunnon mukaisesti on välttämätöntä säilyttää kalastuskuolevuus nykyisellä tasolla, jotta kilohailikannan kestävyys Mustallamerellä voidaan taata. 
            
            
                (7)Tässä asetuksessa vahvistettujen kalastusmahdollisuuksien käyttöön sovelletaan neuvoston asetusta (EY) N:o 1224/2009
                  9
                ja erityisesti sen 33 artiklaa, joka koskee saaliiden kirjaamista, ja 34 artiklaa, joka koskee kalastusmahdollisuuksien loppuun käyttämistä koskevien tietojen ilmoittamista. Sen vuoksi on tarpeen täsmentää koodit, joita jäsenvaltioiden on käytettävä lähettäessään komissiolle tietoja tämän asetuksen soveltamisalaan kuuluvien kantojen puretuista saaliista.
            
            
               (8)Neuvoston asetuksen (EY) N:o 847/96
                  10
                2 artiklan mukaisesti on määriteltävä kannat, joihin sovelletaan siinä tarkoitettuja eri toimenpiteitä.
            
            
               (9)Piikkikampelakannan osalta olisi toteutettava lisää säilyttämistoimenpiteitä. Nykyisin kahden kuukauden ajan eli 15 päivästä huhtikuuta 15 päivään kesäkuuta sovellettavan kalastuskiellon pitäminen voimassa suojaisi edelleen kantaa piikkikampelan kutuaikana. Pyyntiponnistuksen hallinnointi ja kalastuspäivien rajoittaminen 180 päivään vuodessa vaikuttaisi myönteisesti piikkikampelakannan säilymiseen. 
            
            
                (10)Jotta kalastustoiminta ei keskeytyisi ja turvattaisiin unionin kalastajien toimeentulo, on tarpeen säätää, että kyseiset kalastukset voidaan aloittaa Mustallamerellä 1 päivästä tammikuuta 2019 alkaen. Asian kiireellisyyden vuoksi tämän asetuksen olisi tultava voimaan välittömästi sen jälkeen, kun se on julkaistu,
            
            
               (11)Kalastusmahdollisuuksia käytettäessä olisi kaikilta osin noudatettava sovellettavaa unionin lainsäädäntöä,
            
         
         
            
               ON HYVÄKSYNYT TÄMÄN ASETUKSEN:
            
            
               I LUKU
                  Kohde, soveltamisala ja määritelmät
            
            
               1 artikla
               Kohde
            
            
               Tässä asetuksessa vahvistetaan Bulgarian ja Romanian lippujen alla purjehtivien unionin kalastusalusten käytettävissä olevat kalastusmahdollisuudet vuodeksi 2019 seuraaville kannoille:
            
            
               a) kilohaili (Sprattus sprattus) Mustallamerellä;
            
            
               b) piikkikampela (Psetta maxima) Mustallamerellä.
            
            
               2 artikla
               Soveltamisala
            
            
               Tätä asetusta sovelletaan Mustallamerellä toimiviin Bulgarian tai Romanian lipun alla purjehtiviin unionin kalastusaluksiin.
            
            
               3 artikla
               Määritelmät
            
            
               Tässä asetuksessa tarkoitetaan:
            
            
               a)’GFCM:llä’ Välimeren yleistä kalastuskomissiota;
            
            
               b)’Mustallamerellä’ Euroopan parlamentin ja neuvoston asetuksen (EU) N:o 1343/2011
                  11
                liitteessä I määriteltyä maantieteellistä osa-aluetta 29;
            
            
               c)’kalastusaluksella’ alusta, joka on varustettu meren elollisten luonnonvarojen kaupallista hyödyntämistä varten;
            
            
               d)’unionin kalastusaluksella’ jonkin jäsenvaltion lipun alla purjehtivaa ja unionissa rekisteröityä kalastusalusta; 
            
            
               e)’kannalla’ tietyllä kalastuksenhoitoalueella esiintyvää meren elollista luonnonvaraa;
            
            
               f)’suurimmalla sallitulla saaliilla’ (TAC) määrää, jonka verran kutakin kantaa voidaan pyytää vuoden aikana; 
            
            
               g)’unionin autonomisella kiintiöllä’ saalisrajaa, joka myönnetään autonomisesti unionin kalastusaluksille, jos sovittua suurinta sallittua saalista (TAC) ei ole; 
            
            
               h)’analyyttisellä kiintiöllä’ unionin autonomista kiintiötä, jonka osalta on käytettävissä analyyttinen arvio;
            
            
               i)’analyyttisillä arvioinneilla’ kalakannan kehityssuunnan määrällistä arviointia kalakannan biologista tilannetta ja hyödyntämistä koskevien sellaisten tietojen perusteella, jotka tieteellinen tarkastelu on osoittanut riittävän laadukkaiksi, jotta tulevaisuuden saalismäärävaihtoehdoista voidaan antaa tieteellinen lausunto.
            
            
               II LUKU
                  Kalastusmahdollisuudet 
            
         
         
            
               4 artikla
               Kalastusmahdollisuuksien jakaminen
            
            
               1. Unionin autonominen kilohailin kiintiö, tämän kiintiön jakaminen jäsenvaltioiden kesken ja tarvittaessa siihen toiminnallisesti liittyvät edellytykset vahvistetaan liitteessä. 
            
            
               2. Unionin vesillä unionin kalastusaluksiin sovellettava piikkikampelan TAC ja sen jakaminen jäsenvaltioiden kesken ja tarvittaessa siihen toiminnallisesti liittyvät edellytykset vahvistetaan liitteessä. 
            
            
            
               5 artikla
               Jakamista koskevat erityiset säännökset
            
            
               Tässä asetuksessa vahvistettu kalastusmahdollisuuksien jakaminen jäsenvaltioiden kesken ei rajoita seuraavien soveltamista:
            
            
               a)asetuksen (EU) N:o 1380/2013 16 artiklan 8 kohdan nojalla tehtävät vaihdot;
            
            
               b)asetuksen (EY) N:o 1224/2009 37 artiklan nojalla tehtävät vähennykset ja uudelleen jakamiset;
            
            
               c)asetuksen (EY) N:o 1224/2009 105 ja 107 artiklan nojalla tehtävät alentamiset.
            
            
            
            
               6 artikla
            
            
               Piikkikampelaan kohdistuvan pyyntiponnistuksen hallinnointi
            
            
            
               Unionin kalastusaluksilla, joilla on lupa kalastaa piikkikampelaa Mustallamerellä, saa olla aluksen suurimmasta pituudesta riippumatta enintään 180 kalastuspäivää vuodessa.
            
            
            
            
               III LUKU
                  Loppusäännökset
            
            
               7 artikla
               Tietojen toimittaminen
            
            
               Kun jäsenvaltiot lähettävät komissiolle pyydettyjen kantojen purettujen saaliiden määriin liittyviä tietoja asetuksen (EY) N:o 1224/2009 33 ja 34 artiklan mukaisesti, niiden on käytettävä tämän asetuksen liitteessä esitettyjä kantojen koodeja.
            
         
         
            
            
               8 artikla
               Voimaantulo
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2019.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Neuvoston asetus (EY) N:o 847/96, annettu 6 päivänä toukokuuta 1996, TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta (EYVL L 115, 9.5.1996, s. 3).
               
               
                  
                     (2)
                  
                        EUVL L 337, 19.12.2017, s. 1.
               
               
                  
                     (3)
                  
                        COM(2018) 143 final, 22. maaliskuuta 2018. 
               
               
                  
                     (4)
                  
                        EUVL L 78, 20.3.2013, s. 1.
               
               
                  
                     (5)
                  
                        Ks. http://www.fao.org/gfcm/meetings/blackseaconference2016/en/
               
               
                  
                     (6)
                  
                        Ks. https://ec.europa.eu/fisheries/black-sea-countries-pledge-promote-sustainable-fisheries-and-aquaculture_en
               
               
                  
                     (7)
                  
                        Ks. http://www.fao.org/gfcm/reports/statutory-meetings/detail/en/c/454522/
               
               
                  
                     (8)
                  
                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
               
               
                  
                     (9)
                  
                        Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).
               
               
                  
                     (10)
                  
                        Neuvoston asetus (EY) N:o 847/96, annettu 6 päivänä toukokuuta 1996, TACien ja kiintiöiden vuotuiseen hallinnoimiseen liittyvien lisäedellytysten käyttöönottamisesta (EYVL L 115, 9.5.1996, s. 3).
               
               
                  
                     (11)
                  
                        Euroopan parlamentin ja neuvoston asetus (EU) N:o 1343/2011, annettu 13 päivänä joulukuuta 2011, eräistä kalastusta koskevista säännöksistä GFCM:n (Välimeren yleisen kalastuskomission) sopimusalueella ja kalavarojen kestävää hyödyntämistä koskevista hoitotoimenpiteistä Välimerellä annetun neuvoston asetuksen (EY) N:o 1967/2006 muuttamisesta (EUVL L 347, 30.12.2011, s. 44).
               
            
      
    ---documentbreak--- 
      
         
               EUROOPAN KOMISSIO
            Bryssel 24.10.2018
            COM(2018) 710 final
            LIITE
            asiakirjaan
            Ehdotus neuvoston asetukseksi
            eräiden kalakantojen ja kalakantaryhmien Mustallamerellä sovellettavien kalastusmahdollisuuksien vahvistamisesta vuodeksi 2019
            
               
         
         
            
               LIITE 
            
            
            
               Tässä liitteessä olevissa taulukoissa vahvistetaan TACit ja kiintiöt tonneina elopainoa ja tarvittaessa niihin toiminnallisesti liittyvät edellytykset.
            
            
            
                     
                        Laji:
                     
                  
                  
                     
                        Kilohaili
                     
                  
                  
                     
                  
                  
                     
                        Alue:
                     
                  
                  
                     
                        Unionin vedet Mustallamerellä
                     
                  
                  
                     
                  
               
                     
                  
                  
                     
                        Sprattus sprattus
                     
                  
                  
                     
                  
                  
                     
                        (SPR/F3742C)
                     
                  
               
                     
                        Bulgaria
                     
                  
                  
                     
                  
                  
                     
                        8 032,50 
                     
                  
                  
                     
                        Analyyttinen kiintiö
                     
                     
                        Asetuksen (EY) N:o 847/96 3 artiklaa ei sovelleta.
                     
                     
                        Asetuksen (EY) N:o 847/96 4 artiklaa ei sovelleta.
                     
                     
                  
               
                     
                        Romania
                     
                  
                  
                     
                  
                  
                     
                        3 442,50
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Unioni
                     
                  
                  
                     
                  
                  
                     
                        11 475
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        TAC
                     
                  
                  
                     
                        Ei sovelleta / Ei sovittu  
                     
                  
                  
                     
                  
                  
                     
                  
               
            
            
                     
                        Laji:
                     
                  
                  
                     
                        Piikkikampela
                     
                  
                  
                     
                        Alue:
                     
                  
                  
                     
                        Unionin vedet Mustallamerellä
                     
                  
               
                     
                  
                  
                     
                        Psetta maxima
                     
                  
                  
                     
                  
                  
                     
                        (TUR/F3742C)
                     
                  
                  
                     
                  
                  
                     
                  
                  
                     
                  
               
                     
                        Bulgaria
                     
                  
                  
                     
                        57
                     
                  
                  
                     
                  
                  
                     
                        Analyyttinen TAC 
                     
                     
                        Asetuksen (EY) N:o 847/96 3 artiklaa ei sovelleta.
                     
                     
                        Asetuksen (EY) N:o 847/96 4 artiklaa ei sovelleta.
                     
                     
                  
               
                     
                        Romania
                     
                  
                  
                     
                        57 
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Unioni
                     
                  
                  
                     
                        114
                     
                  
                  
                     
                        (*)
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        TAC
                     
                  
                  
                     
                                     644 
                     
                  
                  
                     
                  
               
                     
                        _________
                     
                  
                  
                     
                  
                  
                     
                  
                  
                     
                  
               
                     
                         (*)
                              Kalastus, mukaan lukien jälleenlaivaaminen, alukselle ottaminen, purkaminen ja ensimyynti, on kielletty 15.4.–15.6.2019.